tomografi
Tomografi, (af nylat. tomographia, af gr. tomos 'snit' og -grafi), snitbilleddannelse, billeddannende teknik, der anvendes inden for lægevidenskaben. Der opnås for ét plan (snit) ad gangen selektiv afbildning af vævsstrukturer, som ligger i samme bestemte plan. Snitbilleddannelse indgår i de grundlæggende principper for CT-scanning, MR-undersøgelse, PET-scanning, SPECT-scanning og de fleste former for ultralydundersøgelse. Tomografi anvendes desuden som en særlig form for røntgenundersøgelse. Det teoretiske grundlag for tomografi bygger på Radon-transformationen.